Onderwerp: Departement wil grondhervorming bespoedig Tue Mar 16, 2010 8:19 pm
Landbou sien groter rol ingevolge IPAP2
'Nie noodwendig' nasionalisering
Kaapstad. – Mnr. Gugile Nkwinti, minister van landelike ontwikkeling en grondhervorming, het Maandag gesê sy departement is tans besig om moontlikhede te ondersoek om die verkryging van grond vir grondhervorming te bespoedig en om dit goedkoper te verkry.
Hy het gesê die resultate van die navorsing sal vandeesmaand aan die kabinet voorgelê word.
Nkwinti het in ’n geskrewe antwoord op ’n vraag van me. Annette Steyn van die DA in die parlement gesê metodes wat gebruik word om by hierdie strategieë uit te kom sluit in gevallestudies van suksesvolle ervarings plaaslik en internasionaal, ’n opname van hoë-afleweringsgebiede in die land en onderhoude met sleutel-bronne in die eiendomsbedryf.
“Konsultasie met belanghebbendes sal deel vorm van die algemene konsultasieproses wat gevolg sal word nadat die kabinet die verslag goedgekeur het,” het Nkwinti gesê.
Hy het bygevoeg dat belanghebbendes in die navorsing die volgende insluit: navorsers van akademiese instellings – plaaslik en internasionaal, plaaslike konsultante in die grond- en landbousektor, boere in spesifieke gevallestudie-gebiede, begunstigdes van grondhervorming in spesifieke gevallestudie-gebiede, professionele waardeerders en eiendomsagente. – I-Net Bridge